**Antitrust**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*cina cea fără de taine a vremii\*

repetat m-ai avertizat

iubite

nu este oportun la cina cea plină de taine

(endemic

mistificarea e supraevaluată)

organizată cu fast și grandoare de marile concerne

să eliberez furia

că mi se fură luna din pâine

ar trebui să învăț poate

acceptarea

eu negociez cu stalagmitele în palme

pliate după codul inimii

împărtășanie sacră

cuvântul se frânge înmulţit

de şapte ori şaptezeci şi şapte

doar în mine

tăcerile și-au pus armură de aștri (se găsesc la liber

în suburbiile lumii)

să poată aluneca pe grumazul zilei

tumefiat de trădări la fiecare al treilea asfințit

neauzit îmi ronțăi vertebrele (cât nu mi le impozitează cineva)

dar n-am să beau vinul plin cu gorgone

(prefer poșirca de la buticul din colț)

chiar dacă am puterea alchimizării

apostolii umblă prin rănile mele cicatrizate

cu felinare de avarie (prieteni văzuți și ne

mă ajută conform calificării)

pleoapele mi se-aprind de la vini ce nu-mi aparțin

stingher

precum un câine atins de răpciugă

rătăcește prin mine

cuvântul ce descuie lumina

expulzat de toate alianțele cancerigene

protocoalele ieșirilor la rampă deschid unda seismică

sala se întunecă

în vene bântuie fantome fără chipuri

cina este ratată

puritatea

are cel mai mare grad de toxicitate

(fapt demonstrat științific)

pentru cei ce nu respiră

prin inimă